Sep 11,2018
ఆర్‌బీఐ వద్ద అస్త్రాలున్నాయి..
న్యూఢిల్లీ: దేశీయ కరెన్సీ రూపాయి విలువ పతనాన్ని నియంత్రించడానికి భారతీయ రిజర్వు బ్యాంక్‌ (ఆర్‌బీఐ) వద్ద పలు అస్త్రాలు అందుబాటులో ఉన్నాయని ఆర్‌బీఐ మాజీ గవర్నర్‌ రఘురామ్‌రాజన్‌ అన్నారు. రూపాయి విలువ సోమవారం గరిష్టస్థాయిలో పతనమై డాలరుతో పోలిస్తే రూ.72.45కు చేరిన నేపథ్యంలో ఆయన స్పందించారు. ఆర్‌బీఐ వెంటనే రంగంలోకి దిగి రూపాయి పతనాన్ని నియంత్రించాలని ఆయన సూచించారు. ఇందులో భాగంగా ద్రవ్యోల్బణ నియంత్రణకు గాను తగు విధంగా వడ్డీరేట్ల పెంపు చేపట్టాలన్నారు. ఇప్పటి వరకు ఈ దిశగా ఆర్‌బీఐ కృషి చేసిందని.. అయితే ఇదే విధానాన్ని ముందుకు తీసుకుపోవాలని ఆయన సూచించారు. రూపాయి విలువను కాపాడేందుకు గాను తగిన చర్యలు చేపడుతున్నామన్న సంకేతాలను ఆర్‌బీఐ వెల్లడించాల్సి అవసరం ఉందని అన్నారు. ద్రవ్యోల్బణాన్ని కట్టడి చేసేందుకు గాను ఇప్పటి వరకు తాము పలు చర్యలు చేపట్టామని.. అవసరం మేరకు వడ్డీరేట్లను పెంచుతూ పోతున్నామన్న విషయం వెల్లడించాలని ఆయన అన్నారు. దీనివల్ల మదుపరుల్లో విశ్వాసం పెరగుతుందని ఆయన వివరించారు. ద్రోవ్యల్బణం కట్టడికి పని చేస్తే రూపాయి పతనాన్ని అడుకోవడం సాధ్యపడుతుందని ఆయన అన్నారు. రూపాయి పతనం నేపథ్యంలో భారత్‌ తమ ద్రవ్యలోటుపై దృష్టి సారించాల్సిన అవసరం ఉందని ఆయన అన్నారు. దేశంలోని పలు రాష్ట్రాల్లో ఇప్పటికే ద్రవ్యలోటు పెరిగిపోయిన సంగతితని ఆయన గుర్తు చేశారు. భారత్‌ వృద్ధి పథంలో సాగుతున్నప్పటికీ కొంత శ్రద్ధ వహించడం అవసరమని ఆయన వివరిచారు. కాగా, సోమవారం అంతర్జాతీయ ద్రవ్య మార్కెట్‌లో డాలర్‌తో రూపాయి మారకం విలువ మరో 69 పైసలు పతనమై 72.43 కనిష్ట స్థాయికి క్షీణించింది. దీంతో అప్రమత్తమైన సర్కారు ఆర్‌బీఐ వర్గాలను పిలిచి నియంత్రణ చర్యలు చేపట్టాల్సిందిగా కోరింది. దీంతో పతనం ఆగే అవకాశాలు కనిపిస్తున్నాయి
మీ స్నేహితులకు రికమెండ్ చెయ్యండి